АҞӘА, жәабран 21 – Sputnik, Бадраҟ Аҩӡба. ИАЕ "Аԥснылифт" адиректор Ҭемур Ҷкотуа Sputnik аинтервиу аҭо иҳәеит афымцалашара арцәара алифтқәа ртехникатә ҭагылазаашьа иаԥырхагоуп ҳәа.
"Афымцамч аноурышьҭлак ашьҭахь алифтқәа рхала аусура иалагаӡом. Уахь инеироуп ҳҟазауаа. Иацы мацара ҩеижәаџьара инеир акәхеит ҳусзуҩцәа алифтқәа аусура иаладыргарц. Уи адагьы алашара амчра акырӡа илаҟәуп", - ҳәа иҳәеит иара.
Ҭемур Ҷкотуа иҳәеит алифтқәа ирҭахаз ауаагьы шыҟоу.
"Акабинкақәа рҿы "Аԥснылифт" адиспечер иҭел аномерқәа кыдуп. Алифт иҭахаз ирымоуп алшара аҭел иасразы. 15-20 минуҭ рыҩныҵҟа уахь инеиуеит ҳусуҩцәа", - ҳәа иҳәоит иара.
ЕгрыГЕС зынӡа аусура аанкыламхарц азы Аԥсны иахьаҵанакуа жәабран 20 инаркны афымцалашара дырцәалоит.
Жәабран 19 2019 шықәса рзы иҟоу азыԥхьагәаҭарала ЕгрыГЕС хәажәкыра-мшаԥы амзақәа рзы 310 миллион киловатт-сааҭ афымцамч арҿиара алшоит. Убри аан Аԥсны афымцамч ахархәара 366 миллион киловатт-сааҭ итәоит. Адифицит 56 миллион киловатт-сааҭ шьақәнаргылоит.